Frederico Chaves Guaves

Frederico Chaves Guaves (* 3. október 1983, Teofilo Otoni, Minas Gerais, Brazília), známy ako Fred je brazílsky profesionálny futbalový útočník. V súčasnosti (júl 2014) hrá v najvyššej brazílskej lige v tíme Fluminense (číslo 9) a v Brazílskej futbalovej reprezentácii.

Svoju futbalovú kariéru začal pôsobením v klube América Mineiro, no v roku 2004 prestúpil k miestnym rivalom Cruzeiro. Po veľmi úspešných dvoch sezónach, keď strelil v 43 zápasoch 41 gólov, prestúpil do Olympique Lyon, s ktorým dokázal vyhrať trikrát francúzsku ligu Ligue 1. V roku 2005 zaznamenal debut v brazílskej futbalovej reprezentácii a dostal sa do výberu Brazílie na Majstrovstvá sveta vo futbale 2006. Následne hral v roku 2007 na Copa América a v roku 2013 v Pohári konfederácií. Na poslednom menovanom turnaji získal piatimi gólmi striebornú zlatú kopačku. Momentálne (júl 2014) hrá vo Fluminense, s ktorým vyhral dvakrát titul (2010, 2012).

Strelil jeden z najrýchlejších gólov futbalovej histórie vôbec. Zaznamenal ho už v 3,17 sekunde zápasu a padol do siete Vila Novy. Vtedy len dvadsaťročný útočník sa tak zapísal do historických tabuliek svetového futbalu.

Klubová kariéra

Začiatky v Brazílii
Prvé štyri roky hrania na seniorskej úrovni strávil v domácej brazílskej lige. V América Mineiro sa pomaly zviditeľňoval, až napokon v strede sezóny 2004/2005 prestúpil k mestskému rivalovi Cruzeiro. V tomto klube pôsobil len necelý rok a hneď si pripísal fenomenálnu štatistiku, keď v 43 zápasoch strelil 41 gólov a bol platný hráč v ofenzíve aj v defenzívnej činnosti. 

V roku 2005 sa o Freda začal zaujímať francúzsky Lyon a z Cruzeira ho kúpil za 15 miliónov eur. Stal sa tak hráčom francúzskej Ligue 1.

Lyon
Prvá sezóna 2005/2006 bola pre Freda viac než úspešná. Brazílsky útočník v nej strelil 14 gólov čím sa stal jej najlepším strelcom a s Lyonom dokázal získať aj titul. Z nasledujúcej sezóny vynechal prvé dva mesiace, no aj tak bol najlepším strelcom svojho tímu, keď ho 11 gólmi nasmeroval k obhajobe titulu. Po zranení v roku 2007 na Copa América si už po príchode Milana Baroša a mladého Karima Benzemu nedokázal vypracovať stabilné miesto v zostave. Aj napriek tomu Lyon získal ďalší titul. V sezóne 2008/2009 tak odohral "len" 20 zápasov. Svoj posledný duel v Lyone 10. februára 2009 a ako voľný hráč odišiel naspäť do rodnej Brazílie do Fluminense.

Fluminense
Po odchode z Ligue 1 hral debutový zápas 15. marca 2009, keď Fluminense porazilo Macaó 3:1. V júli 2011 si pripísal rekord, keď strelil v sezóne 2011/2012 rekordný počet gólov (až 44). V roku 2012 vo finále brazílskej ligy medzi Fluminense a Palmeiras strelil dva góly, a prispel tak k víťazstvu 3:2. Fluminense opustiť zatiaľ neplánuje.

Reprezentačná kariéra
Debutoval za Brazíliu v roku 2005 v priateľskom zápase proti Guatemale. Svoj prvý gól strelil v novembri 2005 pri výhre 8-0 nad Spojenými Arabskými Emirátmi. V tomto dueli si pripísal dva góly a jednu asistenciu. 

Aj keď nezasiahol do kvalifikačných bojov, vo výbere Brazílie na MS vo futbale 2006 sa objavil po boku takých hráčov ako je Ronaldo, Kaká, Robinho, Ronaldinho, či Adriano. Nejak výraznejšie sa nepresadil, no potvrdil status jedného z najtalentovanejších útočníkov Brazílie.

Na Copa America 2011 zaznamenal jeden gólový zásah, keď v 89. minúte zápasu proti Paraguaju v skupine zabezpečil postup pre "Selesao". Následne ale vo štvrťfinále proti rovnakému súperovi bol jedným zo štyroch hráčov, ktorí nepremenili za Brazíliu pokutový kop v rozstrele.

Reprezentačný rok 2013 bol pre Frederica Chavesa Guavesa zrejme najúspešnejší. V zápase proti Anglicku vo Wembley rozhodol o víťazstve 2-1 v priateľskom zápase a formu si udržal aj do Pohára Konfederácie. 

O rok na to sa podľa mnohých futbalových analytikov na MS vo futbale 2014 vôbec nepresadil. Strelil jeden gól do siete Kamerunu pri víťazstve 4:1. Mnohí fanúšikovia Brazílie ho tvrdo kritizujú za výkon na šampionáte. Po kritike nakoniec ukončil reprezentačnú kariéru.

Referencie

Iné projekty

Externé odkazy 
 Oficiálna stránka

Zdroj 
 

Brazílski futbalisti